Øistein Kristiansen

For orienteringsløperen fra Steinkjer med samme navn, se Øystein Kristiansen

Øistein Kristiansen, også kjent som Øisteins blyant og Einstein Kristiansen, (født 12. september 1965 i Sarpsborg) er en norsk karikaturtegner, billedkunstner, forfatter og artist. I Norge er han kjent som programleder for fere TV-programmer for barn om tegning og forming.

Bakgrunn og arbeid 
Kristiansen er oppvokst på Greåker utenfor Sarpsborg i Østfold. Etter gymnaset begynte han som karikaturtegner i flere Østfold-aviser. Han leverte også humoristiske tegneseriebidrag til bladene Pyton og Norsk Mad. Kristiansen fortsatte siden som illustratør og reklametegner i Oslo, og studerte en periode tegneserie-tegning i New York. 

I 1992 reiste Øistein Kristiansen som ryggsekkturist på lykke og fromme til Sørøst-Asia, blant annet til Bangkok, men endte etter hvert opp i Singapore. Der ble han kjent som Einstein Kristiansen i egne standupshow med karikaturtegning. Han startet også eget reklamebyrå, designet egne kles- og møbelkolleksjoner og holdt underholdende tegnekurs for barn. 

Etter flere år med suksess og tap som kreativ multikunstner fikk han i 2000 sitt første TV-show, Art Factory, et barneprogram om tegning og forming. Han har hittil vært programleder for bant annet det språkløse Right On Top med formingstips for barn fra 6 til 12 år, et program som blir sendt på barnekanalen Nickelodeon i Asia. I 2007 kom Øistein på TV i India og Kina. Innholdet i TV-programmene er en blanding av tegnetips, animasjoner og fantasifull og inspirerende edutainment. Øistein Kristiansen er medeier i det Fredrikstadbaserte produksjonsselskapet Earthtree Media.

Julen 2007 viste NRK hans norskproduserte barne-tv-serie Øisteins blyant. I 2008 lanserte Earthtree en rekke nye produkter i Norge. Egmont var leverandør av tegnebøker, klistremerkehefte, lag-dine-egne t-skjorter-sett og tegnespill om Øistein. Sandrew Metronome to DVD-er av Øisteins blyant og Norsk spilldistribusjon lanserte PC/MAC spillet Lille Øisteins store reise. Julen 2008 viste NRK Øisteins Juleblyant med julemotiver. Øistein var i perioden 2004-2008 også «global ambassadør» for det tyske firmaet Faber-Castell, verdens største produsent av blyanter. 

Øistein har også gitt ut fem bøker på Kagge forlag i perioden 2009-2013. Boka Livets Kruseduller (Kagge forlag 2010) har solgt mer enn 20 000 eksemplarer.  

I 2013 lanserte Øistein det kreative konseptet Øisteins Pappeske, som utenfor Norge har fått navnet Box Yourself. TV-serien med samme navnet er solgt til mer enn 50 tv-selskap og nettdistributører, som NRKSUper, SVT, AlJazeera (JCC), SUNTV (India), BESTV (Kina) og en rekke andre barnekanalen og -tjenester.   I 2015 lanserte Øistein YouTube-kanalen med samme navn. I 2016 lanserte Øistein sin norske YouTube-kanal Øisteins Blyant.  

I 2016-2017 har Øistein utgitt bøkene Tegn fotball (2016), Tegnedilla (2016), Rampestreker (2016), Øisteins juleblyant (2016, 2017), Øisteins Pappeske (2016), Lær å tegne dyr (2017), Lille-Øistein drodler (2017) og Lær å tegne ABC (2017).  

I 2017 inngikk Øistein et utvidet samarbeid med bokkjeden ARK. 

Øistein Kristiansens tegnestil er preget av en enkel og rask cartoonstil, med morsomme figurer, klare farger og energiske linjer. Han har laget en miniversjon av seg selv i figuren «Lille-Øistein» og sitt eget varemerke «Øisteins Blyant ». Han har også tegnet og laget en mengde komiske kufigurer.

TV-programmer 
 Art Factory
 Cows n Crayons
 Super Einstein
 Einstein's Tingkat Right On Top Art Mad Wild About Cartoons (Øisteins blyant) Christmas with Øistein (Øisteins juleblyant) That's Imagination (2009)''
 Learn to Draw (Øisteins Blyant) (2012)
 Box Yourself (Øisteins Pappeske, sesong 1) (2013)
 Box Yourself Minis (Øisteins Pappeske, på 1-2-3) (2015-2016)
 Learn to Draw Minis (Tegn med Lille-Øistein)(2014-2016)
 Doodle (Lille-Øistein drodler) (2015)
 Box Ideas (2017)

Referanser

Eksterne lenker 
 
 

Norske karikaturtegnere
Norske illustratører
Norske programledere
Personer fra Sarpsborg kommune
Fødsler i 1965
Youtubere fra Norge